Na temelju članka 29. Statuta Osnovne škole Lučko i odredaba Zakona o proračunu (NN 144/21), a u vezi s člankom 34. Zakona o fiskalnoj odgovornosti (NN 111/18) i člankom 7. Uredbe o sastavljanju i predaji Izjave o fiskalnoj odgovornosti (NN 95/19), Školski odbor Osnovne škole Lučko na 12. sjednici održanoj dana 10. lipnja 2022. godine d o n o s i

**PRAVILNIK O OSTVARIVANJU I KORIŠTENJU**

**VLASTITIH PRIHODA I DONACIJA**

**Članak 1.**

Ovim Pravilnikom o ostvarivanju i korištenju vlastitih prihoda i donacija (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima i donacijama.

Odredbe ovog Pravilnika ne odnose se na sredstva državnog proračuna, županije, namjenske prihode od sufinanciranja te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno jednini ili množini.

**Članak 2.**

Sukladno odredbama Zakona o proračunu (NN 144/21) vlastitim prihodima smatraju se prihodi koje Škola ostvari od obavljanja poslova na tržištu i tržnim uvjetima i donacije.

Škola može ostvarivati vlastite prihode od:

* zakupa školskog prostora (školske dvorane i učioničkih prostora)
* najma stanova
* članarina školskih društava
* donacija
* ostalog.

**Članak 3.**

Evidencija o sklopljenim ugovorima za vlastite prihode vodi se u tajništvu Škole, a nadzor i naplatu vlastitih prihoda vodi računovodstvo Škole prema posebnoj proceduri praćenja i naplate prihoda i primitaka Škole.

Uvjete za sklapanje ugovora s privremenim korisnicima školskog prostora propisuje Gradski ured za obrazovanje, sport i mlade kroz Program javnih potreba u osnovnoškolskom odgoju i obrazovanju Grada Zagreba. Ugovori se sklapaju uz prethodno dobivanje suglasnosti Gradskog ureda za obrazovanje, sport i mlade i sklapaju se na jednu/tekuću školsku godinu.

**Članak 4.**

Ostvareni prihodi, ukoliko osnivač Škole svojom odlukom drugačije ne odluči, koriste se za podmirenje:

* materijalno – financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni
* troškova za podizanje razine učeničkog standarda
* troškova seminara i stručnih usavršavanja radnika
* troškovi održavanja objekata područnih škola i matične škole
* troškova sukladno naputku i namjeni donacije
* ostalih rashoda Škole za koje Škola nema dostatnih prihoda.

Vlastiti prihodi ostvareni u tekućoj godini koji se ne utroše na pokrivanje rashoda sukladno ovom Pravilniku u toj godini, prebacit će se u sljedeću proračunsku godinu za podmirenje rashoda sukladno Odluci Školskog odbora o raspodjeli rezultata.

**Članak 5.**

Ovaj Pravilnik može se mijenjati i dopunjavati samo prema postupku i na način na koji je i donesen.

**Članak 6.**

Ovaj Pravilnik stupa na snagu danom objave na oglasnoj ploči školske ustanove.

U roku od osam dana od stupanja na snagu ovaj Pravilnik objavljuje se na mrežnim stranicama školske ustanove.

Ovim pravilnikom stavlja se izvan snage Pravilnik o vlastitim prihodima (KLASA: 003-05/20-01/01; URBROJ: 251-167-08-20-1) od 2. srpnja 2020. godine.

KLASA: 011-03/22-02/01

URBROJ: 251-167-08-22-1

U Zagrebu 10. lipnja 2022.

Predsjednica Školskog odbora

Natalija Cetina, prof.

Ovaj Pravilnik donesen je 10. lipnja 2022. godine, objavljen je na oglasnoj ploči Škole

13. lipnja 2022. godine i stupio je na snagu istoga dana.

Ravnatelj

mr. sc. Pavo Šimović